b'\n_START_ARTICLE_\nTu\xc5\xbene u\xc5\xa1i\n_START_SECTION_\nPovijest\n_START_PARAGRAPH_\nOsnovani su 1982. godine. Prirodni su nastavak post punk sastava Abortus. Pjeva\xc4\x8d Dinko Fazini\xc4\x87 i gitarist Sa\xc5\xa1a Jimi Kesi\xc4\x87 te su godine odlu\xc4\x8dili pro\xc5\xa1iriti glazbene vidike. Novo ime izabrali su nakon biranja po Dinkovim singlicama. Izabrali su ime prema skladbi s B strane singla Fini de\xc4\x8dko rije\xc4\x8dkih Parafa. Skladaju\xc4\x87i i izvode\xc4\x87i glazbu pod utjecajem Joy Divisiona, auktorski je dvojac stvorio nove, minimalisti\xc4\x8dke i psihodeli\xc4\x8dne skladbe. Basist novog sastava bio je Ivo \xc5\xa0i\xc5\xa1kov, a bubnjar Dalibor Kuzmani\xc4\x87._NEWLINE_1982. nastupili su na prvom DORS festivalu u TOK-u, u sastavu Dinko Fazini\xc4\x87, Sa\xc5\xa1a Kesi\xc4\x87, \xc5\xbdeljko Serdarevi\xc4\x87. U svirci se osje\xc4\x87ao sna\xc5\xbeni utjecaj DAF-a. Sastavu se tad pridru\xc5\xbeio klavijaturist \xc5\xbdeljko Serdarevi\xc4\x87 (iz sastava Vojnici olovnih nogu), bubnjar Dalibor Kuzmani\xc4\x87 te basist Duge Ivo \xc5\xa0i\xc5\xa1kov. Zvuk im je bio "na \xc4\x8dvrstom, paramilitarnom ritmu gradi minuciozne bara\xc5\xbee klavijatura i gitarskih fraza, obe\xc4\x87avaju\xc4\x87i nastavak svojih postpunkerskih tra\xc5\xbeenja vjerojatno u pravcu nove psihodelije._NEWLINE_1983. godine Sa\xc5\xa1a Jimi Kesi\xc4\x87 slu\xc5\xbeio je obvezni vojni rok u Beogradu. Tijekom prva slobodna vikenda zimi 1983. snimili su prvi demo snimak Ti me u\xc4\x8di u studiju Nenada Vilovi\xc4\x87a u Splitu, s novim \xc4\x8dlanom u postavi Mladenom \xc4\x90iki\xc4\x87em (svirao je Casio VLT-1 na snimci, a na kasnijim nastupima u\xc5\xbeivo klavijature). Pjesma je obilje\xc5\xbeila sastav, jer je diljem Hrvatske i cijele biv\xc5\xa1e dr\xc5\xbeave bila na brojnim demo top ljestvicama radijskih postaja. Po odslu\xc5\xbeenju vojnog roka, vratio se u Split i sastav je nastavio sa svirkom. Uslijedile su \xc4\x8deste promjene postave. Pjeva\xc4\x8d Dinko Fazini\xc4\x87 nije vi\xc5\xa1e pjevao, ali je ostao uz sastav kao menad\xc5\xbeer. Novi pjeva\xc4\x8d postao je Davor Bili\xc4\x87._NEWLINE_S novim pjeva\xc4\x8dem snimili su demo snimke skladba Bijeg i Hod kroz maglu. Novi bubnjar postao je Mirjan Jovanovi\xc4\x87 To\xc5\xa1o. S njime su 1986. snimili skladbu Trebam te. U sastav je potom do\xc5\xa1ao Dragan Luki\xc4\x87 koji je svirao klavijature. U ovom sastavu Tu\xc5\xbene u\xc5\xa1i su se proslavile i ujedno i splitska nezavisna scena. Iste godine Tu\xc5\xbene u\xc5\xa1i ostvarile su svoj prvi ve\xc4\x87i nastup. Bili su predsastav EKV-u. Bilo je to u Velikoj dvorani na Gripama 1986. godine. Zatim su uslijedile svirke diljem Hrvatske i biv\xc5\xa1e dr\xc5\xbeave._NEWLINE_Nove snimke snimili su na Klisu u studiju Cipanica, studiju Mi\xc5\xa1e Limi\xc4\x87a i Olivera Mandi\xc4\x87a iz Stijena. Snimili su skladbe No\xc4\x87 je moj svijet, Obale i Nestvarne stvari. Te i jo\xc5\xa1 neke starije skladbe objavila je izdava\xc4\x8dka ku\xc4\x87a LVXOR, splitskog izdava\xc4\x8da Marinka Bi\xc5\xa1ki\xc4\x87a. Nosa\xc4\x8d zvuka na kojem je objavljen je kazeta. Te skladbe bile su glazbena gra\xc4\x91a za natjecanje na suboti\xc4\x8dkom festivalu Omladina \xe2\x80\x9987. U\xc5\xa1li su u zavr\xc5\xa1nicu s Indust bagom, KUD Idijotima, Gradom i Mizarom. Skupa su svi dobili nagradu sudaca. Uspjeh je \xc5\xa1to su dvije skladbe s tog nastupa objavljene na LP-u Najbolji u\xc5\xbeivo \xe2\x80\x93 Omladina \xe2\x80\x9987._NEWLINE_Snimili su jedan videospot, koji je prikazala splitska TV Marjan._NEWLINE_2014. njihova legendarna Ti me u\xc4\x8di objavljena je na dvostrukoj kompilaciji Various \xe2\x80\x93 Electronic Jugoton \xe2\x80\x93 Synthetic Music From Yugoslavia 1964-1989, u izdanju Croatije Recordsa._NEWLINE_2017. godine Dallas Records je objavio album u digitalnom formatu naslova 3bjut to Tu\xc5\xbene u\xc5\xa1i Jimi & The Garage Banda, s dvanaest skladba koje su izveli razni pjeva\xc4\x8di, pored ostalih Mladen Badovinac, Boris Hrepi\xc4\x87 Hrepa, Dejan Cuki\xc4\x87, Dean \xc5\xa0kaljac i drugi.'